Småfly måtte nødlande på Rakkestad flyplass
Klokken 17.48 fikk politiet melding om flyet, via Hovedredningssentralen. - Brann og ambulanse ble varslet. Klokken 17.55 fikk vi beskjed om at flyet var på vei for å lande på Rakkestad flyplass, sier operasjonsleder Paul Horne ved Østfold politidistrikt. Hovedredningssentralen fikk melding om flyet klokken 17.37. - Vi hadde et Sea King helikopter i Råde som ble omdirigert til Rakkestad. Klokken 18.05 landet flyet, sier redningsleder Eric Willassen.To norske menn i 50- og 30-årene var om bord på flyet som kom fra Sverige og skulle til Elverum. Det ble først antatt at flyet hadde problemer med oljetrykket og kommunikasjon. - Det viser seg at de hadde fått ladeproblemer, hvor batteriene ikke lot seg lade. Det betyr at flyet gikk sakte men sikkert tomt for strøm, som gjorde at oljetrykkindikatoren viste feil, sier Horne, som snakket med piloten rundt klokken 21 torsdag. Flyet fikk så vidt meldt fra til tårnet på Rygge og sagt at de ville ta seg ned på Rakkestad flyplass, før strømmen gikk. Man mistet dermed kontakt med flyet. Rakkestad flyplass er base for lokale flyentusiaster, men er også en verkstedflyplass for Norønna fly som driver reperasjon av småfly, ifølge Horne.
Småflyet av typen Piper Cherokee gikk sakte med sikkert tomt for strøm, og mistet kontakt med flytårnet.